Liikenne- ja viestintäministeriö LAUSUNTO

kirjaamo@lvm.fi

liikennekaari@lvm.fi 31.5.2017 Dnro 52/2017

#

#

# LUONNOS hallituksen esityKSEKSI LAIKSI liikenTEEN PALVELUISTA ANNETUN LAIN MUUTTAMISEKSI ja eräiksi siihen liittyviksi laeiksi

Lausuttavana oleva esitys on toinen osa nk. liikennekaarihanketta, jolla uudistetaan kaikkia liikennemuotoja koskevaa liikennemarkkinoiden sääntelyä. Säädöksillä pyritään luomaan parempaa sääntelyä sekä vähentämään toimijoihin kohdistuvaa hallinnollista taakka. Tavoitteena on edistää digitalisaatiota ja uusia liiketoimintamalleja sekä lisätä palveluiden saatavuutta esimerkiksi mahdollistamalla asiointi avoimien rajapintojen kautta.

Maa- ja metsätaloustuottajain Keskusliitto MTK ry esittää lausuntonaan seuraavaa:

*MTK:n pitää esitystä pääpiirteissään kannatettavana ja katsoo, että säädösehdotukset toteuttavat hallitusohjelman tavoitteita sujuvoittaa säädöksiä ja rakentaa digitaalista kasvuympäristöä. Liikennekaaren ensimmäisessä vaiheessa toteutettu kansallisen lisäsääntelyn purkaminen traktoreiden ja pakettiautojen osalta on onnistunut ja edistää osaltaan maaseudun elinkeinojen tavarakuljetuksia. Henkilökuljetusten osalta ehdotetut säädökset ovat oikean suuntaisia, mutta todennäköisesti riittämättömiä varmistamaan markkinaehtoisen henkilökuljetuspalveluiden saatavuuden maaseudulla.*

Esitykset luovat uusia mahdollisuuksia myös maaseudun kuljetusten kehittämiselle. Alalle tulon kynnystä madaltamalla ja kuljetusten yhdistämisillä, kutsujoukkoliikenteellä sekä digitaalisilla palveluilla voidaan luoda uudenlaisia maaseudun tavara- ja henkilöliikenteen palvelukonsepteja, joissa on kasvava markkinapotentiaali. Maaseudun väestön ikääntyessä kuljetuspalveluiden tarve kasvaa entisestään. Kuljetuspalveluiden tarvetta maaseutumatkailussa lisää erityisesti suurissa taajamissa havaittavissa oleva kehityssuunta, jossa kiinnostus omistaa henkilöauto vähenee. Luvanvaraisuutta keventämällä voidaan mahdollistaa esimerkiksi maaseutumatkailuyrittäjien kokonaispalvelupakettien kehittäminen ja tarjoaminen asiakaslähtöisesti.

*MTK katsoo, että esitysluonnoksen II osan 1 luvun 2§:ään sisältyvä poikkeus, joka sallii voimassa olevan taksilain kaltaisesti eräät ammattimaisiksi katsottavien kuljetusten hoidon ilman taksiliikennelupaa, on ehdottoman tarpeellinen. Poikkeus mahdollistaa koti- tai matkailupalveluun tai vastaaviin palveluihin liittyvät henkilökuljetukset, joissa kuljetus on vain pieni osa palveluntarjoajan tarjoamasta palvelukokonaisuudesta.*

*Liikennekaaren ensimmäisessä vaiheessa hallituksen esitys olisi vapauttanut henkilökuljetukset luvanvaraisuudesta, kun kyseessä on pienimuotoinen kuljetustoiminta (alle 10.000 euroa/12 kk). Vapautus ei kuitenkaan toteutunut esityksessä suunnittelussa laajuudessa. Edellä mainittu, esitykseen sisältyvä taksiliikenteen poikkeus on tarpeen, jottei koti- ja matkailupalveluyrittäjien olemassa olevia toimintaedellytyksiä tosiasiallisesti heikennetä liikennekaarihankkeen tavoitteiden vastaisesti.*

MTK katsoo, että lain 4 luvun 5 §:ssä tarkoitetut valtioneuvoston asetuksessa säädettävät ajopiirturipoikkeukset, esim. eläinkuljetuksia koskien, on syytä kuvata asetuksessa, Näin säännökset avautuvat paremmin niin alan toimijoille kuin valvontaviranomaisillekin

Helsingissä, 31.5.2017

Antti Sahi Markus Lassheikki

Toiminnanjohtaja Kehitysjohtaja